OBSAH

1.	Základné aspekty predbežného návrhu rozpočtu EÚ na rok 2006...................2

1.1	Charakteristika predbežného návrhu rozpočtu EÚ na rok 2006.............................2
1.2	Odvody SR do rozpočtu EÚ.........................................................................................4
1.3	Základné východiská SR pre schvaľovací proces rozpočtu EÚ na rok 2006..........5

2.	Predbežný návrh rozpočtu EÚ na rok 2006 podľa výdavkových kapitol........6

2.1	Výdavková kapitola č. 1: Poľnohospodárstvo.................................................................6
2.1.1	Podkapitola 1a: Spoločná poľnohospodárska politika..........................................................6
2.1.2	Podkapitola 1b: Rozvoj vidieka............................................................................................7

2.2 	Výdavková kapitola č. 2: Štrukturálne operácie……………………………………7
2.2.1 	Štrukturálne fondy.................................................................................................................8
2.2.2 	Kohézny fond.........................................................................................................................8

2.2	Výdavková kapitola č. 3: Vnútorné politiky.....................................................................9

2.4	Výdavková kapitola č. 4: Vonkajšie aktivity..................................................................11

2.5	Výdavková kapitola č. 5: Administratíva.......................................................................12

2.6	Výdavková kapitola č. 6: Rezervy...................................................................................13

2.7	Výdavková kapitola č. 7: Predvstupová pomoc.............................................................13

2.8	Výdavková kapitola č. 8: Kompenzácie..........................................................................14

Zoznam použitých skratiek...........................................................................................................15
Prílohy

1.	Základné aspekty predbežného návrhu rozpočtu EÚ na rok 2006 

1.1	Všeobecná charakteristika predbežného návrhu rozpočtu EÚ na rok 2006

Predbežný návrh rozpočtu (Preliminary Draft Budget – ďalej len „PDB“) EÚ na rok 2006 je posledným rozpočtom, pre ktorý sú finančné alokácie nových členských štátov EÚ-10 (ďalej len „EÚ-10) stanovené na základe záverov Kodanského summitu z 13.12.2002.
V súlade s prijatou stratégiou politík EK na rok 2006 (Annual Policy strategy) je PDB zameraný na 4 priority: prosperitu, solidaritu, bezpečnosť a posilnenie úlohy EÚ vo svete, pričom sa kladie dôraz na ekonomický rast a tvorbu pracovných miest, na čo je orientovaných 33% výdavkov PDB 2006.
Platby PDB 2006 sú navrhované vo výške 112 552 mil. EUR, čo predstavuje 1,02% hrubého národného dôchodku (ďalej len „HND“) EÚ-25 (nárast o 5,9% v porovnaní s rozpočtom na rok 2005). PDB navrhuje prijať v roku 2006 záväzky vo výške 121 273 mil. EUR, čo predstavuje 1,09% HND EÚ-25 (nárast o 4% v porovnaní s rozpočtom na rok 2005). 
PDB 2006 rešpektuje celkový strop finančnej perspektívy (ďalej len „FP“), ktorý je na rok 2006 stanovený vo výške 1,08% HND EÚ-25 pre platby a 1,24% HND EÚ-25 pre záväzky. Navrhovaná suma platieb 112 552 mil. EUR je o 6 740 mil. EUR nižšia ako je strop FP (119 292 mil. EUR). Navrhované záväzky sú od stropu FP (123 695 mil. EUR) nižšie o 2 422 mil. EUR.

Tabuľka č. 1: Porovnanie PDB  2006 a rozpočtu 2005 v bežných cenách v mil. EUR  
FP 2005 | Rozpočet 2005 | FP 2006 | PDB 2006 | Rozdiel 2005 / 2006
CA | CA | PA | CA | CA | PA | CA | PA
119 594 | 116 594 | 106 241 | 123 695 | 121 273 | 112 552 | 4 679 | 6 311
| Marža=3 000 | | Marža=2 422 | 4,0% | 5,9%

Z hľadiska povinných a nepovinných výdavkov je v porovnaní s rokom 2005 plánovaný nárast nepovinných výdavkov pri platbách o 9,4% (66 166 mil. EUR) a pri záväzkoch o 5,7% (74 898 mil. EUR). Povinné výdavky by mali podľa PDB vzrásť o 1,3% pri platbách (46 386 mil. EUR) a o 1,4% pri záväzkoch (46 376 mil. EUR).
Z aspektu politických oblastí rozpočtu je navrhovaný najväčší relatívny medziročný nárast záväzkov pre oblasť hospodárskej súťaže (11,2%), rozširovania (11,0%) a obchodu (8,8%), avšak k najväčšiemu nárastu záväzkov v absolútnom vyjadrení prichádza v oblasti poľnohospodárstva a rozvoja vidieka, kde je navrhovaný nárast o 2 093 mil. EUR (3,9%). Pri platbách je plánovaný najväčší relatívny nárast pre oblasť výskumu (26,4%) a informačnej spoločnosti a médiách (18,7%), pričom najväčší absolútny nárast v objeme 2 703 mil. EUR (5,2%) je, podobne ako pri platbách, v oblasti poľnohospodárstva a rozvoja vidieka. V oblasti regionálnej politiky je navrhované medziročné zvýšenie platieb o 1 918 mil. EUR.
Tabuľka č. 2: Porovnanie politických oblastí rozpočtu 2005 a PDB  2006 v bežných cenách v mil. EUR  
Politická oblasť | Rozpočet 2005 | PDB 2006 | Rozdiel 2005 / 2006 v %
| CA | PA | CA | PA | CA | PA
Hosp. a finančné záležitosti | 453 | 463 | 436 | 470 | -3,8 | 1,5
Podnikanie | 393 | 399 | 397 | 424 | 0,8 | 6,2
Hospodárska súťaž | 89 | 89 | 99 | 99 | 11,2 | 11,2
Vnútorný trh | 73 | 73 | 74 | 77 | 1,2 | 5,8
Zamestnanosť a sociálne záležitosti | 11 579 | 9 061 | 11 937 | 10 089 | 3,1 | 11,3
Poľnohosp. a rozvoj vidieka | 53 724 | 52 487 | 55 817 | 55 190 | 3,9 | 5,2
Energetika a doprava | 1 415 | 1 348 | 1 463 | 1 305 | 3,4 | -3,2
Životné prostredie | 325 | 320 | 331 | 299 | 2,1 | -6,6
Výskum (vrátane priameho výskumu) | 3 666 | 2 874 | 3 838 | 3 631 | 4,7 | 26,4
Regionálna politika | 27 104 | 20 926 | 28 629 | 22 844 | 5,6 | 9,2
Dane a colná únia | 120 | 144 | 131 | 123 | 8,9 | 7,2
Vzdelávanie a kultúra | 943 | 870 | 940 | 911 | -0,4 | 4,8
Informačná spoločnosť a médiá | 1373 | 1 192 | 1 423 | 1 416 | 3,7 | 18,7
Rybné hospodárstvo | 1 053 | 953 | 1 082 | 990 | 2,7 | 4,0
Tlač a komunikácia | 194 | 183 | 192 | 191 | -0,9 | 4,0
Zdravie a ochrana spotrebiteľa | 514 | 517 | 558 | 558 | 8,5 | 7,9
Oblasť slobody, bezpečnosti a spravodlivosti | 596 | 582 | 604 | 587 | 1,3 | 1,0
Vonkajšie vzťahy | 3 280 | 3 282 | 3 394 | 3 338 | 3,5 | 1,7
Obchod | 76 | 77 | 83 | 83 | 8,8 | 7,6
Rozvoj | 1 235 | 1 316 | 1 227 | 1 205 | -0,7 | -8,4
Rozšírenie | 1 976 | 2 712 | 2 194 | 2 301 | 11,0 | -15,2
Humanitárna pomoc | 513 | 515 | 519 | 520 | 1,2 | 0,8
Boj proti podvodom | 61 | 58 | 66 | 65 | 7,1 | 10,8
Administratíva | 648 | 648 | 664 | 664 | 2,5 | 2,5
Dôchodky | 900 | 900 | 945 | 945 | 5,1 | 5,1
Rezervy | 223 | 223 | 229 | 229 | 2,7 | 2,7
Ostatné | 1 728 | 1 723 | 1 519 | 1 516 | -12,1 | -12.0
EK spolu | 114 258 | 103 905 | 118 791 | 110 070 | 4,0 | 5,9
Ostatné inštitúcie | 2 336 | 2 336 | 2 483 | 2 483 | 6,3 | 6,3
Spolu | 116 594 | 106 241 | 121 274 | 112 552 | 4,0 | 5,9
Spolu ako % HND | 1,10 | 1,01 | 1,09 | 1,02 | |

Alokácie výdavkov PDB 2006 vo forme záväzkov podľa výdavkových kapitol rozpočtu EÚ stanovených platnou finančnou perspektívou znázorňuje graf č.1. Najväčší podiel na výdavkoch rozpočtu má stále poľnohospodárstvo. Tieto výdavky tvoria 42%  PDB 2006 (z toho 36% CAP a 6% Rozvoj vidieka). Na štrukturálne fondy je určených 32%, na Kohézny fond 5%, na vnútorné politiky 8%, na vonkajšie aktivity 4%, na administratívu 6%, na predvstupovú pomoc 2% a na kompenzácie 1% navrhovaných výdavkov. Podrobnejšia analýza platieb a záväzkov pre výdavkové kapitoly rozpočtu je  uvedená v nasledujúcej časti materiálu.

Graf č.1: Záväzky PDB 2006 v mld. EUR v bežných cenách podľa výdavkových kapitol rozpočtu 

PDB 2006 je posledným rozpočtom EÚ v rámci súčasnej finančnej perspektívy, čo je z pohľadu SR osobitne dôležité, keďže sa na júnovej Rade EÚ nedosiala dohoda o novej finančnej perspektíve EÚ na roky 2007 – 2013. Rozpočet EÚ na rok 2006 by v prípade včasného neprijatia novej finančnej perspektívy EÚ tvoril referenčný rámec pre tvorbu rozpočtu EÚ na rok 2007 (objem prostriedkov v roku 2007 by sa odvíjal od úrovne výdavkov v roku 2006). Z vyššie uvedeného dôvodu sa v tejto etape rokovaní o PDB 2006 nejaví ako optimálne podporovanie redukcií výdavkov rozpočtu (ako napr. minulý rok, keď sa takýmto spôsobom podarilo znížiť odvody SR do rozpočtu EÚ), čím by sa vlastne v prípade neschválenia novej finančnej perspektívy dosiahlo obmedzenie prostriedkov aj na rok 2007, v ktorom by krajiny EÚ-10 (vrátane SR) mali dostávať výrazne väčšie objemy ako v období rokov 2004 - 2006.

1.2	Odvody SR do rozpočtu EÚ
Pri tvorbe rozpočtu EÚ sa sústavne prispôsobuje odhad príjmov plánovaným výdavkom, keďže rozpočet EÚ musí byť vyrovnaný. Z uvedeného vyplýva, že v prípade zvýšenia výdavkov prichádza automaticky i k prehodnoteniu odhadovaných príjmov rozpočtu EÚ a zmeny výšky príspevkov jednotlivých členských štátov do rozpočtu EÚ.
Príjmy rozpočtu EÚ sú pre rok 2006 navrhované vo výške 112 552 mil. EUR, čo znamená nárast o 5,9% oproti roku 2005. Na príjmoch sa má podieľať zdroj založený na HND v objeme 81 157 mil. EUR, zdroj založený na DPH v objeme 15 884 mil. EUR, clá v objeme 12 905 mil. EUR, poľnohospodárske poplatky 764 mil. EUR a odvody z produkcie cukru vo výške 556 mil. EUR. Príjem od osôb pracujúcich pre inštitúcie a organizácie Spoločenstva je navrhovaný vo výške 1 033 mil. EUR. Súčasťou rozpočtu na rok 2006 je tiež financovanie korekcie Veľkej Británie v objeme 5 685 mil. EUR.
Odvody do rozpočtu EÚ zo strany SR sú výlučne v kompetencii MF SR. V roku 2006 sa podľa ostatných aktualizovaných prepočtov v zmysle záverov Poradného výboru pre vlastné zdroje (ACOR) zo dňa 08.04.2005 predpokladá výška odvodov SR do rozpočtu EÚ v objeme 16 259 mil. SKK pri aplikovaní výmenného kurzu 38 SKK/EUR. 

1.3	Základné východiská SR pre schvaľovací proces rozpočtu EÚ na rok 2006
a)	Podporovanie čo najvyššej úrovne výdavkov, osobitne na  štrukturálne operácie, pretože v prípade nedosiahnutia dohody o novej finančnej perspektíve by sa objem prostriedkov v roku 2007 odvíjal od úrovne výdavkov v roku 2006. V nadväznosti na nedosiahnutie dohody o novej finančnej perspektíve na summite Európskej rady (16.-17.06.2005) bude pre SR výhodné, ak úroveň výdavkov rozpočtu na rok 2006 bude čo najvyššia. 
b)	Presadzovanie dodržiavania dohodnutých finančných objemov z Kodanského summitu. Prípadné redukcie výdavkov rozpočtu uskutočnené v priebehu rozpočtovej procedúry sa nemajú realizovať v oblastiach, v ktorých by sa mohli znížiť prostriedky pre krajiny EÚ-10 (SR).
c)	Presadzovanie dodržania dohodnutého finančného objemu na pokračovanie financovania odstavenia jadrových elektrární Jaslovské Bohunice a Ignalina, špeciálne pri platbách, keďže navrhované platby na tento účel vo výške 80,2 mil. EUR sú o 63,2 mil. EUR nižšie ako stanovujú závery Kodanského summitu.
d)	Podporovanie výdavkov pre prioritné oblasti SR: Balkán, Ukrajinu, SNŠ a podporovanie čo najvyššieho objemu predstvstupovej pomoci pre Chorvátsko a Balkán.
e)	Presadzovanie zachovania pracovných pozícií pre rozširovanie ako priority SR v rámci výdavkov na administratívu.

2.	Predbežný návrh rozpočtu EÚ podľa výdavkových kapitol

2.1	Výdavková kapitola č. 1: Poľnohospodárstvo
Tabuľka č. 3: Záväzky a platby výdavkovej kapitoly č. 1 v bežných cenách v mil. EUR
FP 2005 | Rozpočet 2005 | FP 2006 | PDB 2006 | Rozdiel 2005 / 2006
CA | CA | PA | CA | CA | PA | CA | PA
51 439 | 49 676,5 | 49 114,9 | 52 618 | 51 412,3 | 51 352,6 | 1 735,8 | 2 237,7
| Marža=1 762,5 | | Marža=1 205.7 | +3,5% | +4,6%

Celkové záväzky na poľnohospodárstvo sú navrhované vo výške 51 412,3 mil. EUR, z čoho je 7 771 mil. EUR určených na rozvoj vidieka. Z celkového medziročného nárastu záväzkov kapitoly o 1 736 mil. EUR (3,5%) je 806 mil. EUR určených pre podkapitolu 1a (prvý pilier spoločnej poľnohospodárskej politiky)) a 930 mil. EUR pre podkapitolu 1b (Rozvoj vidieka – druhý pilier spoločnej poľnohospodárskej politiky).
Pre platby je v porovnaní s rokom 2005 navrhované zvýšenie o 2 237,7 mil. EUR (na 51 352,6 mil. EUR), čo predstavuje nárast o 4,6%. Európska komisia prehodnotí odhady výšky platieb v októbri v rámci dodatku k rozpočtu EÚ (Letter of Amendment), čo jej umožňujú ustanovenia Medziinštucionálnej dohody zo 6. mája 1999. 
Napriek tomu, že pre túto výdavkovú kapitolu je navrhovaná pomerne vysoká marža, je pravdepodobné, že v rámci čítania PDB 2006 v Rade EÚ príde ešte k jej ďalšiemu zvýšeniu, ktoré sa uskutoční na základe redukcie výdavkov kapitoly (minulý rok boli prostriedky na poľnohospodárstvo znížené o 1 mld. oproti PDB 2005).  
Nárast finančného objemu tejto kapitoly zdôvodňuje PDB 2006 predovšetkým nárastom prostriedkov pre rozvoj vidieka (+13,6%) a pokračovaním reformy spoločnej poľnohospodárskej politiky (Common Agriculture Policy - ďalej len „CAP“), v dôsledku čoho je plánovaný nárast priamych platieb o 1 600 mil. EUR (po modulácii). Čiastočne sa na tomto náraste podieľa aj postupný phasing-in platieb pre EÚ-10.

2.1.1	Podkapitola 1a: Spoločná poľnohospodárska politika
Na základe priaznivého vývoja trhu poľnohospodárskej produkcie sa v roku 2006 predpokladá podstatné zníženie prostriedkov na trhovo orientované výdavky (trhovo orientované výdavky sú ovplyvňované nielen vývojom na trhu poľnohospodárskej produkcie, ale aj vývojom výmenného kurzu eura voči doláru a ďalšími faktormi), čo bude znamenať zníženie objemu finančných prostriedkov aj pre EÚ-10 v porovnaní s indikatívnymi alokáciami vyplývajúcimi zo záverov Kodanského summitu.
Okrem už spomenutých zvýšených výdavkov v súvislosti s reformou CAP sa väčšina dodatočných zdrojov navrhuje pre sektor obilia (+472 mil. EUR), v ktorom je zvýšená potreba financovania nákladov na skladovanie obilia v súvislosti s rekordnou úrovňou žatvy v roku 2005.
PDB 2006 je prvým návrhom rozpočtu kalkulujúcim s moduláciou - presunom prostriedkov z priamych platieb (z podkapitoly 1b) na rozvoj vidieka (do podkapitoly 1a).  Modulácia sa predpokladá vo výške 655 mil. EUR.

2.1.3	Podkapitola 1b: Rozvoj vidieka
Pre druhý pilier CAP sú navrhované záväzky vo výške 7 771 mil. EUR, čo predstavuje nárast oproti roku 2005 o 930 mil. EUR (13,6%). Navrhované záväzky pre EÚ-10 vo výške 2 096 mil. EUR a aj navrhované platby vo výške 2 036 mil. EUR korešpondujú so závermi Kodanského summitu.

2.2 Výdavková kapitola č. 2: Štrukturálne operácie
Tabuľka č. 4: Záväzky a platby výdavkovej kapitoly č. 2 v bežných cenách v mil. EUR			

FP 2005

Rozpočet 2005

FP 2006

PDB 2006

Rozdiel 
2005 / 2006

| CA | CA | PA | CA | CA | PA | CA | PA
Štrukturálne fondy | 37 247 | 37 291 | 29 391 | 38 523 | 38 523 | 32 129 | +1 232 | +2 738
Ostatné štrukt. operácie | | 0 | 0 | | 0 | 5 | |
Kohézny fond | 5 194 | 5 132 | 3 006 | 6 094 | 6 032 | 3 506 | +   900 | +   500
Spolu | 42 441 | 42 423 | 32 397 | 44 617 | 44 555 | 35 640 | +2 132 | +3 238
| | Marža=18 mil. | | Marža = 62 mil. | +5,0% | +10,0%
Záväzky na štrukturálne operácie (štrukturálne fondy a Kohézny fond) sú v PDB navrhované vo výške 44 555 mil. EUR, čo predstavuje nárast v porovnaní s rokom 2005 o 5%. Z celkového plánovaného nárastu záväzkov o 2 132 mil. EUR je 900 mil. EUR určených pre kohézny fond a  1 232 mil. EUR je alokovaných pre štrukturálne fondy. 
Platby pre EÚ-25 sú rozpočtované vo výške 35 640 mil. EUR, čo predstavuje medziročný nárast 10%. Z celkového plánovaného nárastu platieb o 3 238 mil. EUR je 500 mil. EUR určených pre kohézny fond a  2 738 mil. EUR pre štrukturálne fondy. Nárast platieb štrukturálnych operácií o 10% sa plánuje v súvislosti s očakávanou vyššou implementáciou štrukturálnych operácií ako v roku 2005. 
Marža vo výdavkovej kapitole 2 dosahuje 62 mil. EUR, z čoho vyplýva, že navrhované záväzky rešpektujú súčasnú finančnú perspektívu a z hľadiska EÚ-10 pokrývajú všetky záväzky vyplývajúce zo záverov Kodanského summitu.
Platby pre EÚ-10 sú navrhované vo výške 4 595 mil. EUR, čo predstavuje 14% celého objemu platieb kapitoly. Z celkového nárastu platieb o 22,1% v porovnaním s rokom 2005 sa pre EÚ-10 navrhuje 8,4% (2 413 mil. EUR). Väčší podiel zo zvýšenia platieb (10%) je naďalej určený pre EÚ-15. Tento podiel činí 3 244 mil. EUR. 
Záväzky pre EÚ-10 majú podľa PDB vzrásť o 29,8%, pričom záväzky tejto kapitoly pre EÚ-15 majú zaznamenať pokles o 0,4%, ktorý je zapríčinený predovšetkým stratou oprávnenosti Írska čerpať prostriedky z Kohézneho fondu.
Tabuľka č. 5: Porovnanie  PDB 2006 a rozpočtu 2005 pre výdavkovú kapitolu č. 2  z hľadiska  EÚ-15 a EÚ-10 v bežných cenách v EUR  
| Rozpočet 2005 | PDB 2006 | Rozdiel 2005 / 2006 | Rozdiel 2005 / 2006 v %
| CA | PA | CA | PA | CA | PA | CA | PA
EÚ25 | 42 378 497 443 | 32 396 027 704 | 44 555 004 990 | 35 639 599 238 | 2 176 507 547 | 3 243 571 534 | +5,1 | +10,0
EÚ15 | 34 629 505 725 | 28 632 027 704 | 34 497 895 351 | 31 044 599 238 | -131 610 374 | 2 412 571 534 | -0,4 | +8,4
EÚ10 | 7 748 991 718 | 3 764 000 000 | 10 057 109 639 | 4 595 000 000 | 2 308 117 921 | 831 000 000 | +29,8 | +22,1
2.2.1 Štrukturálne fondy
Na hlavné programy v rámci štrukturálnych fondov sa navrhuje 36 051 mil. EUR, na iniciatívy spoločenstva je určených 2 372 mil. EUR a na technickú asistenciu a inovatívne nástroje je vyčlenených 100 mil. EUR.
V súlade so závermi Kodanského summitu ako aj s prístupovými zmluvami sú podľa cieľov kohéznej politiky pre štáty EÚ-10 alokované nasledovné prostriedky (v cenách roku 2006):
•	Cieľ 1, financovaný zo všetkých štrukturálnych fondov: 6 427,2 mil. EUR;
•	Cieľ 2, financovaný z Európskeho fondu regionálneho rozvoja (ERDF) a Európskeho sociálneho fondu (ESF): 45,8 mil. EUR;
•	Cieľ 3, financovaný z ESF: 42,3 mil. EUR;
•	Finančný nástroj na usmerňovanie rybolovu (FIFG): 2,2 mil. EUR mimo cieľa 1.

Pre EÚ-15 sú finančné alokácie z hľadiska cieľov rozdelené nasledovne:
•	Cieľ 1, financovaný zo všetkých štrukturálnych fondov: 22 044,7 mil. EUR;
•	Cieľ 2, financovaný z Európskeho fondu regionálneho rozvoja (ERDF) a Európskeho sociálneho fondu (ESF): 3 359,2 mil. EUR;
•	Cieľ 3, financovaný z ESF: 3 946,6 mil. EUR;
•	Finančný nástroj na usmerňovanie rybolovu (FIFG): 182,9 mil. EUR mimo cieľa 1.

2.2.2 Kohézny fond
Záväzky Kohézneho fondu sú pre EÚ-25 navrhované vo výške 6 032 mil. EUR, čo predstavuje zvýšenie o 17,5% oproti roku 2005. Z celkovej sumy 6 032 mil. EUR je 3 225 mil. EUR určených pre EÚ-10, čo je v súlade so závermi z Kodane. Pre EÚ-15 je vyčlenených 2 807 mil. EUR, pričom pre záväzky EÚ-15 ja navrhovaný pokles o 62 mil. EUR oproti stropu finančnej perspektívy v dôsledku  straty oprávnenosti Írska čerpať prostriedky z Kohézneho fondu. Pri Kohéznom fonde sa dá z hľadiska EÚ-10 konštatovať pozitívny fakt, že väčšia časť záväzkov je orientovaná na nové členské štáty.
PDB 2006 plánuje platby Kohézneho fondu v objeme 3 225 mil. EUR, , čo predstavuje zvýšenie o 16,6% v porovnaní s rokom 2005. Z tohto objemu je na základe výsledkov Kodanského summitu 1 235 mil. EUR určených pre krajiny EÚ-10, čo predstavuje medziročný nárast o 85%. Platby pre EÚ-25 sú navrhované vo výške 2 271 mil. EUR, čo znamená pokles približne o 3% oproti alokácii pre EÚ-15 v roku 2005.

2.3 Výdavková kapitola č. 3: Vnútorné politiky
Tabuľka č. 6: Záväzky a platby výdavkovej kapitoly č. 3 v bežných cenách v mil. EUR
FP 2005 | Rozpočet 2005 | FP 2006 | PDB 2006 | Rozdiel 2005 / 2006
CA | CA | PA | CA | CA | PA | CA | PA
9 012 | 9 052 | 7 924 | 9 385 | 9 218 | 8 836 | 166 | 912
| Marža=-40 | | Marža=167 | +1,8% | +11,5%

Záväzky v kapitole vnútorné politiky sú navrhované vo výške 9 218 mil. EUR, čo predstavuje nárast o 1,8% (166 mil. EUR) v porovnaní s rokom 2005. Z celkového medziročného nárastu záväzkov o 166 mil. EUR je 106 mil. EUR alokovaných pre výskum. Zvyšných 60 mil. EUR z nárastu záväzkov je podľa PDB určených na nasledovné účely:
•	Rozšírenie kompetencií a aktivít Európskej leteckej bezpečnostnej agentúry (EASA) a Európskej agentúry pre morskú bezpečnosť (EMSA);
•	Posilnenie nástrojov proti znečisťovaniu mora pre EMSA;
•	Vytvorenie Európskej železničnej bezpečnostnej agentúry;
•	Posilnenie činností v oblasti užívateľov dopravy a energií;
•	Pokračovanie programu Marco Polo na presadzovanie inovácií v logistike a vnútornom trhu.
Platby výdavkovej kapitoly 3 sú plánované v objeme 8 836 mil. EUR, čo je nárast o 11,5% (912 mil. EUR) vo vzťahu k rozpočtu 2005. 
Marža sa predpokladá vo výške 167 mil. EUR, čo je možné hodnotiť pozitívne, keďže v roku 2005 bol strop tejto kapitoly prekročený o 40 mil. EUR v súvislosti s navýšením prostriedkov pre niektoré agentúry (PDB 2005 pôvodne navrhoval maržu 17,2 mil. EUR).
Návrh výdavkov kapitoly 3 obsahuje v súlade so závermi Kodanského summitu objem 310 mil. EUR určených na pokračovanie financovania Schengenského prechodného fondu. 
V súlade so závermi z Kodane je aj navrhovaná výška záväzkov na pokračovanie financovania odstavenia jadrových elektrární Jaslovské Bohunice a Ignalina (143,2 mil. EUR), pričom však navrhované platby na tento účel vo výške 80,2 mil. EUR sú o 63,2 mil. EUR nižšie ako stanovujú kodanské závery. SR bude v tejto súvislosti požadovať vysvetlenie od EK. 
Vnútorné politiky pokrývajú tri zo štyroch politických priorít stanovených Európskou komisiou na rok 2005: prosperitu, solidaritu a bezpečnosť.
Aktivity financované v rámci priority „Prosperita“ sa zameriavajú na financovanie výskumu, technologického rozvoja, inovácií a  rozvoja ľudského a technologického kapitálu.
Pod prioritou „Solidarita“ sú financované činnosti orientované na ochranu životného prostredia a sociálne aspekty ako sú napr. boj proti diskriminácii, rovnosť pohlaví a pod.
V rámci priority „Bezpečnosť“  sú pokrývané aktivity zabezpečujúce konsolidáciu európskej oblasti slobody, bezpečnosti a spravodlivosti – predovšetkým ochranu občanov pred organizovaným zločinom, terorizmom a prírodnými katastrofami.
Najväčšou zložkou celkových navrhovaných výdavkov na vnútorné politiky sú výdavky na 6. Rámcový program pre výskum a technologický rozvoj, ktoré sú pre rok 2006 navrhované vo výške 5 285 mil. EUR,  čo je nárast o 238 mil. EUR v porovnaní s rokom 2005. Tento program je hlavným prvkom celkového procesu vývoja v rámci EÚ smerom k dosahovaniu cieľov Lisabonskej stratégie a rozvoja spoločnosti/hospodárstva založených na vedomostiach. Program je nevyhnutný pre rozvoj inovácií, konkurencieschopnosti, zamestnanosti, udržateľný hospodársky rast ako aj pre sociálnu súdržnosť. Tabuľka č.7 obsahuje rozdelenie záväzkov 6. Rámcového programu pre výskum a technologický rozvoj do jednotlivých politických oblastí a zmeny v porovnaní s rokom 2005.
Tabuľka č. 7: rozdelenie záväzkov 6. Rámcového programu pre výskum a technologický rozvoj do jednotlivých politických oblastí v bežných cenách v tis. EUR
Politická oblasť | Rozpočet 2005 | PDB 2006 | Rozdiel  2005 / 2006
Podnikanie | 115 973 | 114 564 | -1 409 | -1,21%
Doprava a energetika | 242 300 | 224 028 | -18 272 | -7,54%
Výskum | 3 252 525 | 3 458 010 | 205 485 | +6,31%
Informačná spoločnosť | 1 119 502 | 1 162 898 | 43 396 | +3,87%
Priamy výskum | 298 900 | 310 600 | 11 700 | +3,91%
Rybolov | 17 800 | 14 900 | -2 900 | -16,29%
Celkom | 5 047 000 | 5 285 000 | 238 000 | +4,71%

Na ďalšie aktivity pokrývajúce väčšinu činností súvisiacich s Lisabonskou stratégiou v rámci tejto výdavkovej kapitoly sa navrhujú tieto finančné objemy:
•	Doprava a energetika: 1 116 mil. EUR
•	Vzdelávanie a kultúra: 793 mil. EUR
•	Oblasť spravodlivosti, slobody a bezpečnosti: 548 mil. EUR
•	Zamestnanosť a sociálne veci: 177 mil. EUR
•	Podnikanie: 174 mil. EUR
•	Zdravie a ochrana spotrebiteľa: 143 mil. EUR 

2.4 Výdavková kapitola č. 4: Vonkajšie aktivity
Tabuľka č. 8: Záväzky a platby výdavkovej kapitoly č.4 v bežných cenách v mil. EUR 
FP 2005 | Rozpočet 2005 | FP 2006 | PDB 2006 | Rozdiel 2005 / 2006
CA | CA | PA | CA | CA | PA | CA | PA
5 119 | 5 317 | 5 476,2 | 5 269 | 5 392,5 | 5 357 | 75,5 | -119,2
| Marža= -198 | | Marža= -123,5 | +1,4% | -2,2%

Záväzky v oblasti vonkajších aktivít sa v PDB 2006 navrhujú vo výške 5 392,5 mil. EUR, pričom porovnanie tejto kapitoly z rozpočtom roku 2005 je zmysluplné len v prípade, že sa do referenčného rámca 2005 zaradí aj návrh na novelu rozpočtu č.3/2005, ktorý sa týka žiadosti o financovanie rekonštrukcie území zasiahnutých Tsunami. Po zohľadnení novely rozpočtu č. 3/2005 predstavuje nárast záväzkov kapitoly 1,4% (75,5 mil. EUR) v porovnaní s rozpočtom 2005. 
Platby pre výdavkovú kapitolu 4 sa predpokladajú vo výške 5 010,2 mil. EUR, čo predstavuje pokles o 2,2% (119,2 mil. EUR) oproti roku 2005. Pokles platieb súvisí  podľa PDB 2006 s úsilím Európskej komisie o elimináciu nesplatených záväzkov (RAL), čo sa jej podarilo na základe zlepšenej štruktúry riadenia programov a prenesenia zodpovednosti z centrál na nižšie riadiace zložky. 
PDB 2006 plánuje (podobne ako PDB 2005) prekročenie stropu finančnej perspektívy stanoveného pre túto kapitolu o 123,5 mil. EUR s cieľom zabezpečiť financovanie rekonštrukcie území zasiahnutých Tsunami a financovanie obnovy Iraku, čo sa má dosiahnuť prostredníctvom využitia nástroja flexibility (ktorý umožňuje presunúť prostriedky z iných výdavkových kapitol do výšky 200 mil. EUR ročne). 
Vzhľadom na skutočnosť, že pokračujúce výdavky na obnovu Iraku v objeme 200 mil. EUR a v konečnom dôsledku aj výdavky na rekonštrukciu po Tsunami v objeme 180 mil. EUR nie sú nepredpokladané výdavky, na ktoré je určený nástroj flexibility, je možné predpokladať, že návrh na využitie nástroja flexibility v kapitole 4 bude z hľadiska viacerých členských štátov problémový, pričom sa pravdepodobne bude žiadať financovanie vyššie uvedených aktivít z eventuálnych úspor, ktoré by sa mohli nájsť v rámci výdavkovej kapitoly 4.
V súvislosti s výdavkami na oblasti postihnutými Tsunami je vhodné pripomenúť, že celková pomoc pre teritóriá, ktoré boli zasiahnuté touto prírodnou katastrofou by mala po započítaní prostriedkov z roku 2005 v objeme 170 mil. EUR (v prípade, ak bude schválená novela rozpočtu č.3/2005) dosiahnuť výšku 350 mil. EUR, čo tvorí objem, ktorý bol na tento účel odsúhlasený na najvyššej úrovni EÚ. 
Pre spoločnú zahraničnú a bezpečnostnú politiku je navrhnutý rovnaký objem ako v roku 2005, teda 62,5 mil. EUR. Na základe vývoja rokovaní o rozpočte EÚ na rok 2005 sa dá očakávať, že tento objem bude zo strany viacerých členských štátov hodnotený ako nedostatočný.
V politickej oblasti „Rozvoj a vzťahy s ACP krajinami“ (africké, karibské a tichomorské krajiny), ktorá sa skladá z dvoch hlavných aktivít, je na prvú aktivitu „Rozvojová spolupráca a sektorálne stratégie“ (hlavným zameraním oblasti je potravinová pomoc a potravinová bezpečnosť) alokovaných 814,5 mil. EUR, čo predstavuje pokles o 2% v porovnaní s rozpočtom 2005. Na druhú aktivitu „Sub-saharská Afrika a ACP krajiny“ je navrhovaných 167,2 mil. EUR, čo znamená taktiež mierny pokles prostriedkov oproti roku 2005 (-0,8%).
V politickej oblasti „Vonkajšie vzťahy“ prichádza z geografického hľadiska k najvyššiemu nárastu prostriedkov pre Áziu, pre ktorú je navrhovaný objem 824 mil. EUR (nárast oproti roku 2005 o 4%). Naopak, k poklesu finančných prostriedkov prichádza pri Latinskej Amerike. Na základe pozmeňujúceho rozpočtu č. 1/2005 bolo financovanie prioritnej oblasti SR „Vzťahy so západným Balkánom“ presunuté do politickej oblasti „Rozširovanie“. Na Balkán je navrhnutý objem 473 mil. EUR (takmer rovnaká suma ako v rozpočte 2005, pokles o 1%), pričom pomoc pre Chorvátsko je od roku 2005 zaradená do výdavkovej kapitoly 7 (Rozširovanie).
Tabuľka č. 9:Prehľad prostriedkov politickej oblasti „vonkajšie vzťahy“  z geografického hľadiska v bežných cenách v mil. EUR
Oblasť | Alokácia | Zmena oproti roku 2005
Východná Európa, Kaukaz a stredoázijské republiky | 531,2 | +4%
Stredomorie a blízky východ | 1 111,5 | +4%
Latinská Amerika | 320 | -3%
Ázia | 824 | +8,9

2.5 Výdavková kapitola č. 5: Administratíva
Tabuľka č. 10: Záväzky a platby výdavkovej kapitoly č.5 v bežných cenách v mil. EUR

FP 2005

FP 2005 s príspevkami zamestnancom

Rozpočet   2005

FP 2006

FP 2006 s príspevkami zamestnancom

PDB 2006

Rozdiel 
2005 / 2006

6 185 | 6 360 | 6 293* | 6 528 | 6 708 | 6 683 | +390
| | Marža=67 | | | Marža=25 | +6,2%
* vrátane pozmeňujúceho rozpočtu č.1/2005 a návrhu novely rozpočtu č.2/2005
Administratívne výdavky sú navrhované vo výške 6 683 mil. EUR. Strop finančnej perspektívy pre túto výdavkovú kapitolu je zvýšený v dôsledku nákladov na rozširovanie o 62 mil. EUR (54mil. EUR v stálych cenách roku 1999). 
Napriek tomu, že Európska komisia navrhuje vyšší nárast výdavkov ako je nárast stropu finančnej perspektívy, zostáva v kapitole pozitívna marža v objeme 25 mil. EUR.
Hlavným faktorom, ktorým Európska komisia vysvetľuje nárast výdavkov, je zabezpečenie administratívnych kapacít súvisiacich s rozširovaním. Európska komisia požaduje v roku 2006 vytvorenie 700 nových pracovných pozícií pre rozširovanie, čo je z hľadiska EÚ-10 pozitívne, keďže ide o pozície určené predovšetkým pre nové členské štáty. Dislokácia 700 nových pozícií je uvedená v tabuľke č. 11.
Tabuľka č. 11: Dislokácia nových pracovných pozícií súvisiacich s rozširovaním v rámci inštitúcií EÚ
Inštitúcia EÚ) | Počet nových pozícií súvisiacich s rozširovaním
Európska komisia | 685
OPOCE | 0
OLAF | 10
EPSO (including EAS) | 4
OIB | 1
OIL | 0
PMO | 0
Spolu | 700
Európska komisia žiada taktiež vytvorenie ďalších 100 pracovných pozícií na prípravu rozšírenia EÚ o Rumunsko a Bulharsko.
V rámci procesu schvaľovania rozpočtu EÚ na rok 2006 je možné predpokladať snahu viacerých členských štátov o horizontálnu redukciu výdavkov na administratívu. SR bude presadzovať zachovanie pracovných pozícií pre nové členské štáty.

2.6 Výdavková kapitola č. 6: Rezervy
Tabuľka č. 17: Záväzky a platby výdavkovej kapitoly č. 6 v bežných cenách v mil. EUR
FP 2005 | Rozpočet 2005 | FP 2006 | PDB 2006 | Rozdiel 2005/2006
CA | Prostriedky | CA | Prostriedky | Prostriedky
446 | 446 | 458 | 458 | 12
| Marža=0 | | Marža=0 | +2,7%

Výdavková kapitola 6 obsahuje dve rezervy: rezervu pre nepredvídané udalosti a záručnú rezervu. Tieto rezervy sú určene na financovanie neočakávaných udalostí, ktoré sa vyskytnú počas roka. Na rezervu pre nepredvídané udalosti je v súlade s finančnou perspektívou alokovaných 229 mil. EUR a rovnaký objem je vyčlenený aj pre záručnú rezervu. 

2.8 Výdavková kapitola č. 7: Predvstupová pomoc
Tabuľka č. 12: Záväzky a platby výdavkovej kapitoly č. 7 v bežných cenách v mil. EUR
FP 2005 | Rozpočet 2005 | FP 2006 | PDB 2006 | Rozdiel 2005 / 2006
CA | CA | PA | CA | CA | PA | CA | PA
3 472 | 2 081 | 3 287 | 3 566 | 2 480,6 | 3 152 | + 399,6 | -404
| Marža = 1 391 | | Marža = 1 085,4 | + 19,2% | -4,1%

Záväzky v kapitole predvstupová pomoc sú navrhované vo výške 2 480,6 mil. EUR, čo predstavuje nárast o 19,2% (399,6 mil. EUR) v porovnaní s rokom 2005.
Platby výdavkovej kapitoly 7 sú plánované v objeme 3 152 mil. EUR, čo je pokles o 4,1% (404 mil. EUR) oproti rozpočtu 2005. Tento pokles je zapríčinený dobiehaním programu PHARE v nových členských štátoch (-41%), pričom ale platby pri programoch SAPARD a ISPA majú mať nárast o 11%. Celkový objem na dobiehanie platieb predvstupových programov pre EÚ-10 je navrhovaný vo výške 1 310 mil. EUR.
Marža sa predpokladá vo výške 1 058,4 mil. EUR. Jej veľký objem je spôsobený tým, že strop finančnej perspektívy nebol prispôsobený ukončovaniu predvstupovej pomoci pre nové členské štáty.
Predvstupová pomoc vo výške 1 650 mil. EUR má byť orientovaná na Rumunsko a Bulharsko, čo predstavuje nárast o 10% vo vzťahu k rozpočtu 2005. Nad rámec tohto objemu je ešte pre Bulharsko určených 50 mil. EUR na odstavenie jadrovej elektrárne Kozloduy.
Pre Turecko ja navrhovaná predvstupová asistencia v objeme 500 mil. EUR, čo je nárast o 66% (200 mil. EUR) oproti roku 2005.
Chorvátsku má vzrásť predvstupová pomoc zo 105 mil. EUR, ktoré malo alokované v roku 2005, na 140 mil. EUR v roku 2006. 

2.9 Výdavková kapitola č. 8: Kompenzácie
Tabuľka č. 13: Záväzky a platby výdavkovej kapitoly č. 8 v bežných cenách v mil. EUR
FP 2005 | Rozpočet 2005 | FP 2006 | PDB 2006 | Rozdiel 2005/2006
CA | Prostriedky | CA | Prostriedky | Prostriedky
1 305 | 1 305 | 1 074 | 1 074 | -17,7%
| Marža=0 | | Marža=0 |

Nová výdavková kapitola 8 bola zaradená do finančnej perspektívy v nadväznosti na závery Kodanského summitu pri jej úprave v súvislosti s rozširovaním. Kapitola obsahuje objemy pre špeciálne vyrovnávacie platby a dočasné rozpočtové kompenzácie. V rozpočte je na tieto účely alokovaných 1 074 mil. EUR, čo je v súlade so závermi Kodanského summitu.

Zoznam používaných skratiek

1.	 EÚ - Európska únia
2.	 EK - Európska komisia
3.	 OPS pre rozpočet - Odborná pracovná skupina pre rozpočet
4.	 CAP - Spoločná poľnohospodárska politika
5.	 CA - Záväzky
6.	 PA - Platby
7.	 EP - Európsky Parlament
8.	 PDB - Predbežný návrh rozpočtu
9.	 DB - Návrh rozpočtu
10.	FS - Finančný výkaz
11.	AS - Výkaz aktivít
12.	ABB - Rozpočtovanie zamerané na aktivity
13.	RV - Rozpočtový výbor Rady
14.	HND - Hrubý národný dôchodok
15.	EÚ-10 - Nové členské štáty EÚ
16.	FP - Finančná perspektíva
17.	EÚ-15 - 15 členských štátov EÚ pred vstupom SR do EÚ
18. SZBP – Spoločná zahraničná a bezpečnostná politika